Fjármögnunarmódel sveitarfélaga gengur ekki upp og hamlar kjarasamningagerð segir Friðrik Jónsson formaður BHM. Það sé hagur stéttarfélaganna, atvinnurekenda, ríkis og sveitarfélaga að leiðrétta þá skekkju.
Friðrik segir mjög mikilvægt að byrja kjaraviðræður sem fyrst á nýju ári til að koma í veg fyrir vinnudeilur í lok ársins og byrjun 2023. Kjarasamningar á almennum vinnumarkaði renna út í byrjun nóvember, en hjá flestum starfsmönnum ríkis og sveitarfélaga fjórum mánuðum síðar. Friðrik segir að skattstofn sveitarfélaga sé ein stærsta skekkjan á vinnumarkaðinum.
Ég hugsa að sveitarfélögin væru öll af vilja gerð til þess að borga sínu fólki betur en fjárhagslegt svigrúm þeirra er ekki neitt af því að þeim er það naumt skammtaður skattstofninn. Svo hefur það ýmsar skrýtnar afleiðingar eins og út í fasteignamarkaðinn þegar sjálfstæðir tekjustofnar sveitarfélaga eru eitthvað sem varðar lóðabrask. Það er svolítið sérkennilegt. Allt þetta þurfum við að geta tekið breitt samtal um, launþegahreyfing, Samtök atvinnulífsins, stjórnvöld, bæði ríki og sveitarfélög. Þarna sjáum við eina stærstu skekkjuna á vinnumarkaðinum.
Ertu vongóður um að þetta samtal þróist með góðum hætti, ef þú lítur á það sem sagt er í stjórnarsáttmálanum, fjárlagafrumvarpinu og viðbrögðum atvinnurekenda það sem af er?
Já. Líka af því að ef við tölum út frá staðreyndum, ef við tölum út frá gögnum - af hverju ættu stjórnvöld einmitt ekki að vilja að þetta samtal fari fram sem fyrst og með sem bestum hætti. Það getur ekki verið hagur þessara stjórnvalda að eftir þriðjung eða fjórðung af þeirra kjörtímabili yrði allt logandi í vinnudeilum. Það getur ekki verið hagur atvinnulífsins að eftir eitt til eitt og hálft ár verði hér allt logandi í vinnudeilum. Það er engum í hag. Og það er svo sannarlega ekki launafólki í hag að hér verði allt logandi í vinnudeilum.
Skattstofn sveitarfélaga er ein stærsta skekkjan á íslenskum vinnumarkaði og hamlar kjarasamningagerð segir formaður BHM. 